IZVEDBENA UREDBA KOMISIJE (EU) 2022/751

z dne 16. maja 2022

o neodobritvi aktivne snovi kloropikrin v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 13(2) Uredbe,

ob upoštevanju naslednjega:

(1) Družba European Chloropicrin Group (ECG) je v skladu s členom 7(1) Uredbe (ES) št. 1107/2009 Združenemu kraljestvu (v nadaljnjem besedilu: država članica poročevalka) 21. decembra 2014 predložila zahtevek za odobritev aktivne snovi kloropikrin.

(2) Država članica poročevalka je 18. junija 2014 v skladu s členom 9(3) Uredbe (ES) št. 1107/2009 obvestila vlagatelja, druge države članice, Komisijo in Evropsko agencijo za varnost hrane (v nadaljnjem besedilu: Agencija) o dopustnosti zahtevka.

(3) Učinki navedene aktivne snovi na zdravje ljudi in živali ter na okolje so bili ocenjeni v skladu s členom 11(2) in (3) Uredbe (ES) št. 1107/2009 za uporabo, ki jo je predlagal vlagatelj. Država članica poročevalka je 12. decembra 2017 Komisiji in Agenciji predložila osnutek poročila o oceni.

(4) Agencija je v skladu s členom 12(1) navedene uredbe osnutek poročila o oceni, ki ga je prejela od države članice poročevalke, posredovala vlagatelju in drugim državam članicam ter organizirala javno posvetovanje o njem.

(5) V skladu s členom 12(3) Uredbe (ES) št. 1107/2009 je zahtevala, da vlagatelj predloži dodatne informacije državam članicam, Komisiji in Agenciji.

(6) Italija je junija 2019 med postopkom strokovnega pregleda po uradnem obvestilu Združenega kraljestva o njegovi nameri, da izstopi iz EU v skladu s členom 50 Pogodbe o Evropski uniji, prevzela odgovornost za to aktivno snov kot država članica poročevalka.

(7) Država članica poročevalka je Agenciji predložila oceno dodatnih informacij v obliki posodobljenega osnutka poročila o oceni.

(8) Osnutek poročila o oceni so pregledale države članice in Agencija. Agencija je 30. januarja 2020 Komisiji predložila sklep (2) o oceni tveganja za aktivno snov kloropikrin.

(9) Agencija je v svojem sklepu navedla, da na podlagi razpoložljivih informacij ni mogla dokončati ocene tveganja za potrošnike, izvajalce, delavce, druge navzoče in prebivalce ter je opredelila možne pomisleke glede podzemne vode, talnih makroorganizmov in mikroorganizmov ter neciljnih členonožcev, ki živijo v tleh.

(10) Poleg tega ni bilo mogoče dokončati ocene tveganja za vodne organizme, čebele, neciljne členonožce, ki živijo v listju, ter deževnike in neciljne kopenske rastline.

(11) Komisija je vlagatelja pozvala, da predloži pripombe k sklepu Agencije in v skladu s členom 13(1) Uredbe (ES) št. 1107/2009 tudi pripombe na osnutek poročila o pregledu. Vlagatelj je predložil pripombe, ki so bile natančno pregledane.

(12) Komisija je 22. oktobra 2021 Stalnemu odboru za rastline, živali, hrano in krmo predložila poročilo o pregledu in osnutek te uredbe o neodobritvi aktivne snovi kloropikrin. Komisija je pripomnila, da je treba pomisleke, ki jih je opredelila Agencija, upoštevati, in zato ni mogoče skleniti, da so merila za odobritev izpolnjena.

(13) Vlagatelj je z dopisom z dne 18. januarja 2022 umaknil zahtevek za odobritev kloropikrina. Zato se kloropikrin ne bi smel odobriti.

(14) Ta uredba ne vpliva na predložitev ponovnega zahtevka za odobritev kloropikrina v skladu s členom 7 Uredbe (ES) št. 1107/2009.

(15) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Neodobritev aktivne snovi Aktivna snov kloropikrin se ne odobri.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 16. maja 2022 Za Komisijo predsednica Ursula VON DER LEYEN

(1) UL L 309, 24.11.2009, str. 1.

(2) EFSA Journal (2020) 18(3):6028, Conclusion on the peer review of the pesticide risk assessment of the active substance chloropicrin (Sklep o strokovnem pregledu ocene tveganja pesticidov z aktivno snovjo kloropikrin). (doi:10.2903/j.efsa.2020.6028.